FI Euroopan unionin virallinen lehti C 143/23

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu rekisteröintihakemuksen julkaiseminen

(2015/C 143/14)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”ΓΑΛΑΝΟ ΜΕΤΑΓΓΙΤΣΙΟΥ ΧΑΛΚΙΔΙΚΗΣ” (GALANO METAGGITSIOU CHALKIDIKIS)

EY-nro: EL-PDO-0005-01027–7.8.2012

SMM ( ) SAN ( X )

1. Nimi

”Γαλανό Μεταγγιτσίου Χαλκιδικής” (Galano Metaggitsiou Chalkidikis)

2. Jäsenvaltio tai kolmas maa

Kreikka

3. Maataloustuotteen tai elintarvikkeen kuvaus

3.1 Tuotetyyppi

Luokka 1.5. Rasvat (voi, margariini, öljyt jne.)

3.2 Kuvaus 1 kohdassa nimetystä tuotteesta

Galano Metaggitsiou Chalkidikis -extra-neitsytoliiviöljy valmistetaan kahdesta oliivilajikkeesta: Strongilolia (Galani, Prasinolia) ja Chondrolia Chalkidikis. Niitä käytetään seuraavassa suhteessa: Strongilolia (Galani, Prasinolia) vähintään 90 prosenttia ja Chondrolia Chalkidikis enintään 10 prosenttia.

Galano Metaggitsiou Chalkidikis -extra-neitsytoliiviöljyllä on seuraavat fyysiset, kemialliset ja aistinvaraiset ominaisuudet:

Happamuus: enintään 0,60

Peroksidiluku: enintään 15

Κ232: enintään 2,35

Κ270: enintään 0,18

Vahat: enintään 110 mg/kg

Tyydyttymättömien rasvahappojen pitoisuus: vähintään 84 prosenttia

Öljyhappopitoisuus: vähintään 73 prosenttia

Linoleenihappo: < 1,0 prosenttia

Linolihappo: < 11 prosenttia

Väri: vihreä, vivahteita keltaisesta kullankeltaiseen, samea heti puristamisen jälkeen, selkenee sitten vähitellen.

Aistinvaraiset ominaisuudet:

Määre Keskiarvo Viat 0 Hedelmäisyyden mediaani > 3 Maun voimakkuuden mediaani > 3 Karvauden mediaani < 2,5

3.3 Rehu (ainoastaan eläinperäiset tuotteet) ja raaka-aineet (ainoastaan jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Galano Metaggitsiou Chalkidikis -extra-neitsytoliiviöljy valmistetaan oliiveista, jotka on kasvatettu ja puristettu yksinomaan kyseisellä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Galano Metaggitsiou Chalkidikis -extra-neitsytoliiviöljy pullotetaan kyseisellä alueella, jottei sen laatu heikkenisi eivätkä sen erityiset ominaisuudet häviäisi bulkkikuljetuksen aikana.

Tuotteen laadun heikkeneminen estetään erityisin toimenpitein:

1. Aluksi tuotetta säilytetään numeroiduissa ruostumattomasta teräksestä valmistetuissa tankeissa tuottajien varastointitiloissa, sillä happi ja valo voivat vaikuttaa öljyyn varastoinnin aikana.

2. Tankit sinetöidään tiivistysvahalla, jossa on sana ”κυανούν” (sininen), ja ne sinetöidään aina uudelleen, jos tankkia ei tyhjennetä kokonaan, jotta tuotetta voidaan valvoa.

3. Tuotetta ei saa dekantoida eikä bulkkikuljettaa yksilöidyn maantieteellisen tuotantoalueen ulkopuolella, jotta öljy ja happi olisivat mahdollisimman vähän yhteydessä toisiinsa ilman ja öljyn rajapinnassa kuljetustankissa tai pakkaamisen aikana.

4. Tuotetta ei saa kuljettaa yksilöidyn maantieteellisen tuotantoalueen ulkopuolella läpinäkyvissä tankeissa tai säiliöissä, jottei tuote altistuisi suoralle auringonvalolle, joka voi aiheuttaa valohapettumista.

5. Pullot sinetöidään tiivistysvahalla, jonka koostumus vaihtelee erästä toiseen (tiivistysvahan ainesosien mittasuhteet, säiliöiden sinetöintimenetelmä), jottei tuotteen väärentäminen ole mahdollista (näin helpotetaan valvontaa) ja jotta tuotteen jäljitettävyys voidaan varmistaa.

Tuote pakataan läpinäkymättömiin säiliöihin, jotka on valmistettu elintarvikekäyttöön soveltuvasta lasista, metallista tai keraamisesta materiaalista tai mistä tahansa muusta inertistä materiaalista edellyttäen, ettei se vaikuta sisältöön ja täyttää kaupalliset ja/tai oikeudelliset vaatimukset niissä maissa, joissa tuotetta pidetään kaupan.

3.6 Tuotteen, johon rekisteröity nimi viittaa, merkintöjä koskevat erityiset säännöt

Sen lisäksi, että merkintöjen on täytettävä Euroopan unionin lainsäädännön vaatimukset, niissä on oltava jokin seuraavista tunnuksista:

Pulloihin on merkittävä myös tuottajakoodi, ja kukin pullo numeroidaan, jotta kuluttaja saa tarkat tiedot.

4. Maantieteellisen alueen tarkka rajaus

Galano Metaggitsiou Chalkidikis -extra-neitsytoliiviöljyn maantieteellinen tuotantoalue on Metaggitsin hallintoalue Sithonian kunnassa.

5. Yhteys maantieteelliseen alueeseen

5.1 Maantieteellisen alueen erityisyys

Maantieteellisen alueen erityisyys johtuu siitä, että aluetta rajaavat lännessä joki, idässä meri sekä pohjoisessa ja etelässä kukkulat.

Pinnanmuodostukseltaan kyseinen alue (1 820 ha) koostuu suurimmalta osin rinteistä, joiden kaltevuus on tavallisesti 1–15 prosenttia. Ympäröivillä aluilla kaltevuudet ovat suuremmat, jopa yli 60 prosenttia. Näin ollen suurin osa peltomaasta on kukkuloiden ympäröimää. Näin muodostuu suljettu allas, joka on suojassa kosteilta itäisiltä tuulilta mutta samaan aikaan lämpötilat säilyvät alhaisina. Keskilämpötila kylmimmän kuukauden aikana on 2,5 °C ja kuumimman kuukauden aikana 22,5 °C. Alueella esiintyy myös varhaista hallaa, lähinnä ilmaston ja pinnanmuodostuksen yhteisvaikutuksesta.

Ilmasto on välimerellinen. Siinä on myös piirteitä mannerilmastosta, jossa on välimerellisiä vaikutteita, eivätkä sateet ole erityisen runsaita, sillä keskimääräinen vuotuinen sademäärä vaihtelee alavien maiden 505 mm:stä korkeammalla sijaitsevien alueiden 662 mm:iin. Kesä–syyskuu on kuivinta kautta, sademäärä on 119–169 mm, ja vähiten sataa syyskuussa (20–29 mm). Metaggitsi Halkidikis -oliivitarhat sijaitsevat Vertiskosin alueella. Maaperä on peräisin paleotsooiselta kaudelta, ja se muodostuu kiilteisestä ja bioottisesta gneissistä, graniitista, liuskeesta, kvartsiitista, dioriitista ja maasälvästä. Maaperä on suhteellisen hapanta, pH-arvot ovat alhaisia (5 ja 6). Muut oliivitarhat Halkidikin hallintoalueella puolestaan istutetaan emäksiseen ja kalkkipitoiseen maahan, jonka pΗ on 7 tai korkeampi. Mekaanisilta ominaisuuksiltaan maaperä on rakenteeltaan kevyttä tai kohtalaisen kevyttä. Sen kosteustasapaino on hyvä, ja maaperä on hyvin ilmavaa, suhteellisen läpäisevää ja vettä hyvin pois johtavaa. Veden ja ravinteiden kierto on hyvä, ja maaperä sisältää runsaasti fosforia.

Metaggitsi Chalkidikis -oliivitarhat koostuvat vähintään 90-prosenttisesti Strongilolia (Galani, Prasinolia) -oliivilajikkeesta, joka viihtyy asianomaisella maantieteellisellä alueella hyvin alueen erityisten maaperä- ja ilmasto-olojen vuoksi, ja enintään 10-prosenttisesti Chondrolia Chalkidikis -lajikkeesta. Se, että Strongilolia-lajike on tällä alueella niin vallitseva, johtuu mikroilmastosta ja peltomaan muokkaamisesta. Maaperän happamuutta on alennettu orgaanisella ja viherlannoitteella ja maan karkeutta on vähennetty maata kääntämällä.

Strongilolia on suurikokoinen oliivi. Se on muodoltaan pyöreä tai ovaali, ja siitä puuttuu nipukka. Oliivit kypsyvät marraskuussa. Oliivit korjataan varhain, kun hedelmä on vihreä-violetti, ja kylmäpuristetaan (puristuslämpötila saa olla enintään 27 °C). Paino on 2,6–7,5 grammaa (keskipaino 4,6), ja öljypitoisuus on 16 prosenttia. Strongilolia-lajiketta käytetään sekä syötäväksi tarkoitettuihin oliiveihin että oliiviöljyyn, ja se erottuu hedelmän ja lehtien perusteella.

Chondrolia Chalkidikis on suurikokoinen oliivi, jossa hedelmälihan ja kiven suhde on 7–10:1. Chondrolia Chalkidikis -lajiketta käytetään sekä syötäväksi tarkoitettuihin oliiveihin että oliiviöljyyn, ja sen erottavia tekijöitä ovat hedelmä ja lehdet.

5.2 Tuotteen erityisyys

Galano Metaggitsiou Chalkidikis -extra-neitsytoliiviöljyllä on seuraavat ominaisuudet:

— vähintään 90 prosenttia öljystä on peräisin Strongilolia (Galani, Prasinolia) -lajikkeesta

— öljyhappopitoisuus on korkea (vähintään 73 %)

— tyydyttymättömien rasvahappojen osuus on korkea (vähintään 84 %) verrattuna tyydyttyneisiin rasvahappoihin

— linoleenihappoa on vähän (alle 1,0 %), samoin linolihappoa (alle 11 %)

— hedelmäisyys keskimääräinen, mediaaniarvo > 3, maun voimakkuus keskimääräinen, mediaaniarvo > 3, ja karvaus alhainen tai keskimääräinen, mediaaniarvo < 2,5. Galano Metaggitsiou Chalkidikis -extra-neitsytoliiviöljyä voidaan kuvata miedoksi öljyksi, sillä sen karvausarvo on tavallisesti < 2.

Galano Metaggitsiou Chalkidikis -extra-neitsytoliiviöljy valmistetaan oliiveista, jotka korjataan varhain, kun hedelmä on vihreä-violetti, ja kylmäpuristetaan (puristuslämpötila saa olla enintään 27 °C).

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Galano Metaggitsiou Chalkidikis -extra-neitsytoliiviöljylle on luonteenomaista Strongilolia (Galani tai Prasinolia) -lajike, jota viljellään kaupallisesti asianomaisella maantieteellisellä alueella, ei melkein missään muualla. Lajike on kyseisellä alueella hyvin yleinen, ja sen osuus kaikista viljellyistä oliiveista on lähes 90 prosenttia. Se, että lajike on tällä alueella niin vallitseva, johtuu mikroilmastosta (kuivat kaudet, kuiva ilmasto, varhaiset hallat, alhaiset lämpötilat, maaperän alhainen pH, pinnanmuodostus) ja peltomaan muokkaamisesta. Maaperän happamuutta on alennettu orgaanisella ja viherlannoitteella ja maan karkeutta on vähennetty maata kääntämällä. Maaperä- ja ilmasto-olojen ansiosta öljyhappopitoisuus on korkea (73 %) ja linoleeni- ja linolihappoa on vähemmän (pitoisuudet alle 1,0 % ja alle 11 %), minkä vuoksi Galano Metaggitsiou Chalkidikis -extra-neitsytoliiviöljyn hapettumisvakaus on korkea.

Galano Metaggitsiou Chalkidikis -extra-neitsytoliiviöljyn hyvät ominaisuudet johtuvat lisäksi maaperän korkeasta fosforipitoisuudesta. Galano Metaggitsiou Chalkidikis -extra-neitsytoliiviöljyssä on tuore, puhdas, selkeä ja hedelmäinen oliivin aromi. Syitä tähän ovat alhainen sademäärä, joka tuottaa tasapainoisia aromeita, varhainen sadonkorjuu, joka tuottaa voimakkaan aromaattista öljyä, ja käytetty puristusmenetelmä (kylmäpuristus), joka ei vahingoita eikä tuhoa öljyn aromaattisia ainesosia.

Eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.minagric.gr/images/stories/docs/agrotis/POP-PGE/Galano_Metaggitsiou_Xalkidikis_300714.pdf

(1) EUVL L 343, 14.12.2012, s. 1.